Document ID: 32007R0738

KOMISJONI MÄÄRUS (EÜ) nr 738/2007,
28. juuni 2007,
millega kohandatakse kohustuslikud impordiks ettenähtud roosuhkru tarnekogused AKV protokolli ja Indiaga sõlmitud kokkuleppe alusel tarneperioodiks 2006/2007
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. veebruari 2006. aasta määrust (EÜ) nr 318/2006 suhkrusektori turgude ühise korralduse kohta, (1) eriti selle artiklit 31,
ning arvestades järgmist:
(1)
Komisjoni 28. juuni 2006. aasta määruse (EÜ) nr 950/2006 (milles sätestatakse üksikasjalikud rakenduseeskirjad suhkrutoodete impordi ja rafineerimise jaoks teatavate tariifikvootide ja sooduslepingute alusel turustusaastatel 2006/2007, 2007/2008 ja 2008/2009) (2) artikliga 12 on ette nähtud üksikasjalikud eeskirjad, mis käsitlevad AKV protokollile ja Indiaga sõlmitud kokkuleppele alla kirjutanud riikidest imporditavate valge suhkru ekvivalendina väljendatud, CN-koodi 1701 alla kuuluvate toodete tollimaksu nullmääraga tarnimise kohustuse kehtestamist.
(2)
Tarneperioodiks 2006/2007 on kogused määratud kindlaks komisjoni 29. jaanuari 2007. aasta määrusega (EÜ) nr 81/2007, millega määratakse kindlaks kohustuslikud impordiks mõeldud roosuhkru tarnekogused AKV protokolli ja Indiaga sõlmitud kokkuleppe alusel tarneperioodiks 2006/2007. (3)
(3)
AKV protokolli artikli 7 lõigetes 1 ja 2 on kehtestatud üksikasjalikud eeskirjad, mida kohaldatakse juhul, kui riik ei tarni kokkulepitud kogust tarneperioodi jooksul.
(4)
Kongo, Côte d’Ivoire’i, Kenya, Madagaskari ning Trinidadi ja Tobago pädevad ametiasutused teatasid komisjonile, et nad ei suuda oma kokkulepitud kogust täielikult tarnida ning et nad ei soovi saada täiendavat tarneperioodi.
(5)
Pärast konsulteerimist asjaomaste AKV riikidega tuleb tarneperioodil 2006/2007 ettenähtud tarne teostamiseks teha tarnimata koguse ümberjaotamine.
(6)
Seega tuleb tunnistada kehtetuks määrus (EÜ) nr 81/2007 ja kohandada vastavalt määruse (EÜ) nr 950/2006 artikli 12 lõikele 1 ja lõike 2 punktile c kohustuslikke tarnekoguseid tarneperioodiks 2006/2007.
(7)
Määruse (EÜ) nr 950/2006 artikli 14 lõikega 2 on ette nähtud, et kõnealuse artikli lõiget 1 ei kohaldata koguse suhtes, mis on ümber jaotatud vastavalt AKV protokolli artikli 7 lõikele 1 või 2. Käesoleva määruse kohaselt ümberjaotatud kogus peaks seepärast olema imporditud enne 30. juunit 2007. Võttes arvesse ümberjaotamise kohta tehtud hilist otsust ja impordilitsentside taotlemiseks võimaldatud aega, ei ole siiski võimalik kõnealusest tähtajast kinni pidada. Seepärast tuleks määruse (EÜ) nr 950/2006 artikli 14 lõiget 1 kohaldada ka käesoleva määruse kohaselt ümberjaotatud koguse suhtes.
(8)
Käesoleva määrusega ettenähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
AKV protokollile ja Indiaga sõlmitud kokkuleppele alla kirjutanud riikidest imporditavate CN-koodi 1701 alla kuuluvate toodete kohustusliku tarne kogused väljendatuna tonnides valge suhkru ekvivalendina tarneperioodiks 2006/2007 iga asjaomase ekspordiriigi jaoks on kohandatud ja need on esitatud käesoleva määruse lisas.
Artikkel 2
Erandina määruse (EÜ) nr 950/2006 artikli 14 lõikest 2 tuleks kõnealuse määruse artikli 14 lõiget 1 kohaldada käesoleva määruse kohaselt ümberjaotatud ja pärast 30. juunit 2007 imporditud koguse suhtes.
Artikkel 3
Määrus (EÜ) nr 81/2007 tunnistatakse kehtetuks.
Artikkel 4
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. juuni 2007

Labels: 3
17
18
5